“এখন স্কুলে যাচ্ছি না, আন্দোলন চলবে…,” হুঁশিয়ারি চাকরিহারাদের

কলকাতা: সোমবার থেকে এসএসসি ভবনের সামনে অবস্থান চালিয়ে যাচ্ছেন চাকরিহারা প্রার্থীরা। মুখ্যমন্ত্রী থেকে শিক্ষামন্ত্রী- সকলেই আশ্বাস দিয়েছেন, তারপরেও আন্দোলন (Protest) চালিয়ে যাওয়ার হুঁশিয়ারি দিয়েছেন অবস্থানরত প্রার্থীরা। এর মাঝেই মঙ্গলবার সন্ধ্যায় এসএসসি (SSC) চেয়ারম্যানের সঙ্গে বৈঠক করেন গ্রুপ-সি ও গ্রুপ-ডি বিভাগের চার জন করে, মোট আট জন প্রতিনিধি। তার আগেই চাকরিহারা ১০ জন শিক্ষক আচার্য সদনে গিয়েছিলেন আলোচনার উদ্দেশ্যে।

তবে এই বৈঠকের পরেও সমস্যার নিষ্পত্তি হয়নি বলেই দাবি আন্দোলনকারীদের। বিক্ষোভকারীরা সাফ জানিয়ে দিয়েছেন, যতক্ষণ না যোগ্য প্রার্থীদের পূর্ণাঙ্গ তালিকা প্রকাশ করা হচ্ছে, ততক্ষণ আন্দোলন চলবে। আন্দোলনের অন্যতম মুখ চিন্ময় মণ্ডল বলেন, “স্কুলে আমরা এখন যাচ্ছি না। এই অবস্থান কর্মসূচি চালিয়ে যাব।”

আরও পড়ুন: চাকরিহারাদের কী বার্তা মমতার?

চাকরিহারা শিক্ষকদের দাবি, বিকাশ ভবনের তরফে দেওয়া ১৭,২০৬ জনের তালিকায় ১৫,৪০৩ জনকে তাঁরা যোগ্য বলে মেনে নেওয়া হলেও, তাতেও তাঁরা পুরোপুরি সন্তুষ্ট নন। তাঁদের অভিযোগ, এখনও ‘মিরর ইমেজ’ প্রকাশ করা হয়নি। কেন তা প্রকাশ করা হচ্ছে না, সেই প্রশ্নের জবাব তাঁরা চাইবেন শিক্ষামন্ত্রীর কাছে।

পাশাপাশি, হাইকোর্টে যাওয়ার প্রস্তুতিও নিচ্ছেন তাঁরা, যাতে অযোগ্য প্রার্থীদের বহিষ্কারের দাবি জোরালোভাবে তোলা যায়। এছাড়াও, মধ্যশিক্ষা পর্ষদের কাছ থেকে জানতে চাওয়া হবে, কেন ১৭ হাজারের তালিকাভুক্ত অযোগ্য প্রার্থীদের এখনও চাকরি থেকে বরখাস্ত করা হয়নি। আন্দোলনকারীদের দাবি, যে কোনও আলোচনা তখনই সফল হবে, যখন প্রকৃত যোগ্যদের পূর্ণ তালিকা প্রকাশ করে অন্যায়ভাবে চাকরিতে থাকা ব্যক্তিদের বরখাস্ত করা হবে।